REGOLAMENT TAL-KUMMISSJONI (KE) Nru 850/2007
tad-19 ta’ Lulju 2007
li jemenda r-Regolament (KE) Nru 378/2005 dwar regoli dettaljati għall-implimentazzjoni tar-Regolament (KE) Nru 1831/2003 tal-Parlament Ewropew u tal-Kunsill dwar id-dmirijiet u l-ħidmiet tal-Laboratorju Komunitarju ta’ Referenza fil-kuntest ta’ l-applikazzjoni għall-awtorizzazzjoni għall-użu ta’ adittivi fl-għalf
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar addittivi għall-użu fl-għalf ta’ l-annimali (1), u b'mod partikolari it-tielet sottoparagrafu ta’ l-Artikolu 21 tiegħu,
Billi:
(1)
Ir-Regolament (KE) Nru 1831/2003 jistipola proċedura tal-Komunità għall-awtorizzazzjoni tat-tqegħid fuq is-suq u l-użu ta’ adittivi fl-għalf għan-nutriment ta’ l-annimali. Jipprovdi li kull persuna li titlob awtorizzazzjoni għall-adittiv fl-għalf jew għal użu ġdid ta’ adittiv fl-għalf għandha tissottometti applikazzjoni għall-awtorizzazzjoni lill-Kummissjoni skond dak ir-Regolament (l-applikazzjoni).
(2)
Barra minn hekk, ir-Regolament (KE) Nru 1831/2003 jipprevedi għat-twaqqif ta’ Laboratorju ta’ Referenza tal-Komunità (l-LRK) sabiex iwettaq ċerti dmirijiet u ħidmiet stipulati f’Anness II ta’ dak ir-Regolament. Dak ir-Regolament jipprevedi wkoll li l-LRK jista' jiġi assistit minn konsorzju ta’ Laboratorji ta’ Referenza Nazzjonali.
(3)
Ir-Regolament (KE) Nru 378/2005 jistipula regoli dettaljati għall-implimentazzjoni tar-Regolament (KE) Nru 1831/2003 fir-rigward ta’ l-applikazzjonijiet u d-doveri u l-ħidmiet ta’ l-LRK.
(4)
L-Artikolu 4(1) tar-Regolament (KE) Nru 378/2005 jistipola li l-LRK għandu jitlob ħlas lill-applikanti għal kull applikazzjoni (il-miżata). Barra minn hekk, l-Anness II għal dak ir-Regolament jistabbilixxi lista tal-konsorzju tal-Laboratorji ta’ Referenza Nazzjonali.
(5)
L-ammont tal-miżata qatt ma ġie adattat mid-data tad-dħul fis-seħħ tar-Regolament (KE) Nru 378/2005 u għandha jiżdied sabiex jieħu kont ta’ l-esperjenza miksuba minn dik id-data 'l hawn.
(6)
Ir-Repubblika Ċeka, l-Irlanda, l-Ungerija u l-Finlandja infurmaw lill-Kummissjoni li l-isem jew ċertu dettalji tal-Laboratorji ta’ Referenza Nazzjonali tagħhom li qed jieħdu sehem fil-konsorzju nbidlu. Għalhekk, il-lista fl-Anness II tar-Regolament (KE) Nru 378/2005 għandu tiġi sostitwita bit-test ta’ l-Anness għal dan ir-Regolament.
(7)
Ir-Regolament (KE) Nru 378/2005 għandu għalhekk jiġi emendat skond dan.
(8)
Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 378/2005 qiegħed jiġi emendat kif ġej:
(1)
Fl-Artikolu 4, il-paragrafu 1 jinbidel b'dan li ġej:
“1. L-LRK għandu jitlob miżata mill-applikant ta’ EUR 6 000 għal kull applikazzjoni (il-miżata).”
(2)
L-Anness II huwa ssostitwit bit-test fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Lulju 2007.